CELEX: 32012D0460
Language: lt
Date: 1343952000000
Title: 2012/460/ES: 2012 m. rugpjūčio 3 d. Komisijos įgyvendinimo sprendimas, kuriuo nustatomas Sąjungos finansinis įnašas išlaidoms, patirtoms taikant skubias kovos su paukščių gripu priemones 2008 m. gruodžio mėn. ir 2009 m. sausio mėn. Klopenburge, Vokietijoje, atlyginti (pranešta dokumentu Nr. C(2012) 5289)

7.8.2012   
            
            
               LT
            
            
               Europos Sąjungos oficialusis leidinys
            
            
               L 210/12
            
         KOMISIJOS ĮGYVENDINIMO SPRENDIMAS
   2012 m. rugpjūčio 3 d.
   kuriuo nustatomas Sąjungos finansinis įnašas išlaidoms, patirtoms taikant skubias kovos su paukščių gripu priemones 2008 m. gruodžio mėn. ir 2009 m. sausio mėn. Klopenburge, Vokietijoje, atlyginti
   (pranešta dokumentu Nr. C(2012) 5289)
   (Tekstas autentiškas tik vokiečių kalba)
   (2012/460/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 4 straipsnį,
   kadangi:
   
               (1)
            
            
               pagal Finansinio reglamento 75 straipsnį ir Įgyvendinimo taisyklių 90 straipsnio 1 dalį įsipareigojimai dėl išlaidų iš Sąjungos biudžeto yra grindžiami ankstesniu institucijos arba kitų institucijų, kurioms institucija yra perdavusi įgaliojimus, finansavimo sprendimu, kuriame išdėstomi pagrindiniai su biudžeto išlaidomis susijusių veiksmų elementai;
            
         
               (2)
            
            
               Sprendimu 2009/470/EB nustatyta Sąjungos finansinio įnašo, skirto specialiųjų veterinarijos priemonių, įskaitant skubias priemones, išlaidoms padengti, nustatymo tvarka. Siekdama padėti kuo greičiau likviduoti paukščių gripą, Sąjunga turėtų finansiškai prisidėti prie valstybių narių patirtų tinkamų finansuoti išlaidų atlyginimo. To sprendimo 4 straipsnio 3 dalies pirmoje ir antroje įtraukose nustatyta, kokia dalis valstybių narių patirtų išlaidų privalo būti atlyginta;
            
         
               (3)
            
            
               2005 m. vasario 28 d. Komisijos reglamento (EB) Nr. 349/2005, nustatančio Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (2), 3 straipsnyje nustatyta, kokioms tinkamoms finansuoti išlaidoms atlyginti gali būti skiriama Sąjungos finansinė parama;
            
         
               (4)
            
            
               2009 m. liepos 29 d. Komisijos sprendimu 2009/581/EB dėl Bendrijos finansinės paramos, skirtos skubių kovos su paukščių gripu priemonių Klopenburge, Vokietijoje, 2008 m. gruodžio mėn. ir 2009 m. sausio mėn. išlaidoms padengti (3) skiriamas Sąjungos finansinis įnašas skubių kovos su paukščių gripu priemonių Klopenburge, Vokietijoje, 2008 m. gruodžio mėn. ir 2009 m. sausio mėn. išlaidoms atlyginti; 2009 m. rugsėjo 3 d. Vokietija, vadovaudamasi Reglamento (EB) Nr. 349/2005 7 straipsnio 1 ir 2 dalimis, pateikė oficialų prašymą atlyginti išlaidas;
            
         
               (5)
            
            
               Sąjungos finansinis įnašas išmokamas tik tuo atveju, jei planuota veikla buvo tikrai įgyvendinta ir valdžios institucijos per nustatytus terminus pateikė visą reikalingą informaciją. Sprendime 2009/581/EB nustatyta, kad pirmoji 2 000 000,00 EUR išmokos dalis turėtų būti išmokėta kaip Sąjungos finansinio įnašo dalis. Komisijos įgyvendinimo sprendime 2011/796/ES (4) nustatyta, kad antroji 4 000 000,00 EUR išmokos dalis turėtų būti išmokėta kaip Sąjungos finansinio įnašo dalis;
            
         
               (6)
            
            
               pagal Sprendimo 2009/470/EB 3 straipsnio 4 dalį Vokietija nedelsdama informavo Komisiją ir kitas valstybes nares apie priemones, taikytas pagal Sąjungos teisės aktus dėl pranešimo ir ligos likvidavimo, ir jų rezultatus. Kaip reikalaujama Reglamento (EB) Nr. 349/2005 7 straipsnyje, su prašymu atlyginti išlaidas buvo pateikta finansinė ataskaita, patvirtinamieji dokumentai, epidemiologinė ataskaita iš kiekvieno ūkio, kuriame gyvūnai buvo skerdžiami ar naikinami, ir atitinkamo audito rezultatai;
            
         
               (7)
            
            
               pagal Reglamento (EB) Nr. 349/2005 10 straipsnį Komisijos tarnybos atliko auditą. 2012 m. balandžio 17 d. raštu Vokietijai buvo pateiktos Komisijos pastabos, galutinės išvados ir nurodytas tinkamų finansuoti išlaidų apskaičiavimo metodas; 2012 m. gegužės 9 d. e. paštu Vokietija išreiškė sutikimą;
            
         
               (8)
            
            
               todėl gali būti nustatyta visa Sąjungos finansinio įnašo, kuriuo būtų atlygintos tinkamos finansuoti išlaidos, patirtos 2008 m. gruodžio mėn. ir 2009 m. sausio mėn. Klopenburge, Vokietijoje, likviduojant paukščių gripą, suma;
            
         
               (9)
            
            
               šiame sprendime nustatytos priemonės atitinka Maisto ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąjungos finansinis įnašas išlaidoms, susijusioms su paukščių gripo likvidavimu 2008 m. gruodžio mėn. ir 2009 m. sausio mėn. Klopenburge, Vokietijoje, padengti yra 6 592 151,55 EUR.
   2 straipsnis
   Likusi finansinio įnašo dalis yra 592 151,55 EUR.
   3 straipsnis
   Šis sprendimas yra finansavimo sprendimas, kaip nurodyta Finansinio reglamento 75 straipsnyje, ir skiriamas Vokietijos Federacinei Respublikai.
   
      Priimta Briuselyje 2012 m. rugpjūčio 3 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 155, 2009 6 18, p. 30.
   
      (2)  OL L 55, 2005 3 1, p. 12.
   
      (3)  OL L 198, 2009 7 30, p. 83.
   
      (4)  OL L 320, 2011 12 3, p. 41.